Pyörän näkyvyyden varmistaminen tulee muistaa pimenevissä illoissa. Kuva: Jarmo Kontiainen

Joka toiselta suomalaiselta puuttuu pimeän aikaan pyöräillessä lain vaatima valo, kertoo Liikenneturva. Pyörästä pitäisi löytyä myös asiaankuuluvat heijastimet.

Liikenneturvan mukaan pyöräillessä tulisi muistaa, että näkyvyyden lisäksi valo auttaa muita tiellä liikkuvia havaitsemaan pyöräilijän. Etenkin hämärän, pimeän tai sadesään vallitessa näkyvyys on tärkeä turvallisuustekijä.

– Katuvalojen loisteessa voi ajatella, että näkyvyys on riittävä. Vaikka itse vielä näkisi minne polkea, se ei tarkoita, että muut liikkujat havaitsisivat pimeän pyöräilijän ajoissa, Liikenneturvan yhteyspäällikkö Leena Piippa toteaa.

Syyt valon uupumiseen ovat liikenneturvan mukaan tavanomaisia, kuten unohdus, kiire tai silkka ajattelemattomuus. Oman varustuksen lisäksi tulisi huolehtia myös mahdollisen jälkikasvun näkyvyydestä.

– Erityisen vastuullisessa asemassa ovat vanhemmat, joiden kuuluu tarkistaa, että lapsilla on pyörässä valot ja heijastimet kunnossa ja että niitä myös käytetään, Piippa painottaa.



Heijastimet mukaan

Liikenneturvan mukaan pyörässä tulee olla myös etu- ja takaheijastin sekä sivuheijastimet. Etuheijastimen tulee olla valkoinen ja sivuheijastimien valkoisia tai ruskeankeltaisia.

Sivuheijastimet tulee olla polkupyörän sekä etu- että takaosassa kummallakin sivulla. Sivuheijastimina hyväksytään myös heijastavat renkaat.

Pyörän takana on loistettava vähintään punainen kissansilmäheijastin, mutta punainen takavalo parantaa pyörän havaittavuutta, jos polkee paljon pimeässä vaikkapa maanteillä.



Liikenneturvan muistilista pimeällä polkijoille:



- Käytä ajovaloa polkupyörässä hämärällä ja pimeässä – näet itse minne menet ja autat muita liikkujia havaitsemaan sinut ajoissa.

- Tutustu valovaihtoehtoihin ja satsaa hyvälaatuiseen.

- Kun hankit uuden polkupyörän, osta samalla valot.

- Aseta nopeutesi tilanteen ja näkyvyyden mukaan – hidastamalla tahtia jää tarpeellisten havaintojen tekoon enemmän aikaa.

Lähde: Liikenneturva